b'\n_START_ARTICLE_\nTartu Neidudekoor Kurekell\n_START_PARAGRAPH_\nKurekell on Tartu neidudekoor, mis on asutatud 1. novembril 1982 Tartu Karlova G\xc3\xbcmnaasiumis.\n_START_SECTION_\nAjalugu\n_START_PARAGRAPH_\nKoori asutas ja oli aastani 2007 peadirigent Lennart J\xc3\xb5ela. 1991\xe2\x80\x932011 t\xc3\xb6\xc3\xb6tas dirigendina (aastast 2007 peadirigendina) Ave-Maria Sild. 2011. aastast on dirigent Vilve Maide, koormeister Imbi Goldman ja h\xc3\xa4\xc3\xa4leseadja Tiia Puhvel.\xc2\xa0_NEWLINE_Repertuaaris on eesti heliloojate laulud, klassikaline ja kaasaegne koorilooming. _NEWLINE_Kurekella lauljad on vanuses 14\xe2\x80\x9319 aastat._NEWLINE_Lisaks kooriproovidele kaks korda n\xc3\xa4dalas toimub ka h\xc3\xa4\xc3\xa4leseade.\xc2\xa0Aastas toimub kaks laululaagrit, mitmed kontserdid, palju \xc3\xbchist musitseerimist ning hooaja l\xc3\xb5petab l\xc3\xb5pupidu.\xc2\xa0_NEWLINE_Tihedat koost\xc3\xb6\xc3\xb6d on tehtud ka Tartu Poistekooriga. Samuti on esinetud koos Tallinna \xc3\x9clikooli meeskooriga, Tartu Akadeemilise meeskooriga ja naiskooriga Emaj\xc3\xb5e laulikud. On osalenud k\xc3\xb5igil Eesti laulupidudel alates koori asutamisaastast, esinenud televisioonis, salvestanud muusikat Eesti Raadios ja v\xc3\xa4lja andnud CD-d. Koor on k\xc3\xa4inud arvukatel kontserdireisidel Venemaal, Ukrainas, Soomes, Belgias, Sloveenias ja Saksamaal.\n_START_SECTION_\nDirigendid\n_START_PARAGRAPH_\nLennart J\xc3\xb5ela on eesti koorijuht ja pedagoog. J\xc3\xb5ela l\xc3\xb5petas 1985. aastal Tartu muusikakooli akordioni ja orkestridirigeerimise erialal. \xc3\x95pingud j\xc3\xa4tkusid Tallinna Riiklikus Konservatooriumis koorijuhtimise ja puhkpilliorkestri dirigeerimise erialal. Tema elut\xc3\xb6\xc3\xb6ks kujunes Tartu Karlova G\xc3\xbcmnaasiumi neidudekoori "Kurekell" loomine, mille dirigent oli J\xc3\xb5ela 25 aastat._NEWLINE_Vilve Maide on koorijuht ja muusika\xc3\xb5petaja._NEWLINE_\xc3\x95ppis koorijuhtimist 1988\xe2\x80\x931992 Heino Elleri nimelises Tartu Muusikakoolis (Vaike Uibopuu klassis) ning 1992\xe2\x80\x931996 Eesti Muusikaakadeemias (Ene \xc3\x9cleoja klassis)._NEWLINE_Alates 1996 Otep\xc3\xa4\xc3\xa4 G\xc3\xbcmnaasiumis muusika\xc3\xb5petaja ja koorijuht._NEWLINE_Aastail 1997\xe2\x80\x932001 Tartu \xc3\x9clikooli Akadeemilise Naiskoori koormeister._NEWLINE_Alates 2008 Otep\xc3\xa4\xc3\xa4 Muusikakooli solfed\xc5\xbeo\xc3\xb5petaja, aastail 2009\xe2\x80\x932011 Otep\xc3\xa4\xc3\xa4 Muusikakooli direktori kt ning aastal 2011 Otep\xc3\xa4\xc3\xa4 Muusikakooli administraator._NEWLINE_Aastatel 2008\xe2\x80\x932015 Otep\xc3\xa4\xc3\xa4 segakoori Eveko dirigent._NEWLINE_Alates 2011 Tartu Karlova G\xc3\xbcmnaasiumi koorijuht ja Tartu neidudekoori Kurekell peadirigent. Alates 2015 Eesti T\xc3\xbctarlastekoori dirigent.\xc2\xa0'